**Продекану за континуирану медицинску едукацију, проф. др Иванки Марковић**

**Продекану за редовну наставу, проф. др Душану Попадићу**

**Центру за обезбеђивање квалитета**

**ИЗВЕШТАЈ РАДА КОМИСИЈЕ ЗА ПРАЋЕЊЕ И УНАПРЕЂЕЊЕ НАСТАВЕ**

**2021-2024**

Комисију за праћење и унапређење нставу је чинило 23 наставника и то: председник комисије проф. др Александра Исаковић, продекан проф. др Иванка Марковић и чланови Комисије: проф. др Наташа Аврамовић, проф. др Биљана Јекић, проф. др Тамара Кравић Стевовић, проф. др Наташа Опавски, проф. др Јелена Нешовић Остојић, проф. др Невена Дивац, проф. др Бранко Јаковљевић, проф. др Владимир Живковић, проф. др Милош Кораћ, проф. др Светлана Попадић, проф. др Наташа Драгашевић Мишковић, проф. др Мирослава Гојнић Дугалић, проф. др Слободан Цветковић, проф. др Иван Марковић, проф. др Бранка Боначи Николић, доц. др Ана Старчевић, доц. др Емилија Манојловић Гачић, доц. др Марија Стојановић, доц. др Данка Синадиновић, доц. др Бојана Дачић Крњаја, доц. др Душан Париповић и доц. др Марија Здравковић као и студенти Јован Лекић, Ранко Михајловић и Небојша Брезић.

У периоду од 2021-2024. године, Комисија је одржала 8 састанака и желела бих да нагласим да ни један састанак није био отказан због одсуства кворума. Сви чланови Комисије су се одазивали на сваки заказани састанак, били су врло посвећени и одговорно су приступали раду Комисије а захваљујући квалитетном тимском раду и конструктивним дискусијама, рад комисије у овом мандату је био веома продуктиван. Сваком састанку Комисије је присуствовао и Продекан за редовну наставу, проф. др Душан Попадић.

На првом састанку, на коме је и усвојен састав Комисије и верификовани мандати њених чланова, дефинисани су и основни циљеви Комисије тј теме које би Комисија требала да анализира. У том смислу, Комисија је требала да анализира и да изнесе своје предлоге и закључке за следећа питања:

* Увођење државне матуре
* Ревизија Правилника за интегрисане академске студије (ИАС)
* Анализа пролазности на завршном испиту на крају сваке школске године
* Редовна анализа тестова усвојених знања са предклинике и клинике сваке школске године
* Унапређење Клиничког стажа
* Праћење и анализа *Attendis* програма
* Интерна акредитација
* Анализа актуелних предмета изборне наставе
* Допуна табеле за избор и напредовање наставника и сарадника
* Анализа закључка Комисије за контролу настав
* Доступност уџбеника за обавезне предмете ИАС
* Резултати одржаних колоквијума

**Увођење државне матуре** – Једна од важнијих одлука Комисије била је подршка Медицинском факултету о задржавању досадашње традиције и праксе да се упис на Медицински факултет остварује полагањем квалификационог испита обзиром да је број заинтересованих кандидата за упис увек већи од броја студената који се уписују на прву годину студија. Ова одлука донета је детаљном анализом дописа Министарства просвете и анализом пристиглих анкета. Поред тога, Комисија је такође дала свој предлог за трећи испит који би се полагао у склопу Државне матуре за кандидате који се определе за упис на Медицински факулет- већином гласова чланова комисије, за трећи испит у склопу државне матуре је изгласана физика.

Одлука о задржавању права на полагање квалификационог испита је била у складу са заједничким ставом групе медицинских факултета да је квалификациони испит неопходан као једини валидан и квалитетан начин рангирања студената.

**Ревизија Правилника за интегрисане академске студије (ИАС)** – Рад Комисије на ревизији Правилника за ИАС је био континуран и изведен је у циљу унапређења квалитета знања и унапређења процене знања а тиме и квалитета образовног процеса. Пре састанка на коме је започета ревизија Правилника, свим члановима Комисије је благовремено достављена актуелна верзија Правилника како би је детаљно анализирали и дали своје предлоге и сугестије за корекције и измене постојећих чланова Правилника. Пре свега су урађена усаглашавања са Водичима наставе свих година ИАС. Значајније измене које су унете у Правилник су следеће: ревидиран је проценат дозвољених изостанака са наставе (30%) који обезбеђује право студенту да пропуштену наставу надокнади; ревидирана је раподела предиспитних бодова до 50 за предмете који се оцењују бројчано (удео завршног испита је 50 бодова) односно до 30 за предмете који немају практични испит (удео завршног испита је 70 бодова); укинут је поновни колоквијум и уведен јединсвен генерацијски колоквијум који истовремено полажу сви студенти исте године студија (идентичан тест у циљу уједначавања тежине теста за све), студенту се бодује сваки освојени поен (не постоји категорија положио- није положио) и важење бодова стечених кроз колоквијуме је трајно (претходно је било ограничено на 2 академске године); прецизније су дефинисани чланови Правилника који се односе на базу питања за колоквијуме/ тестове (тајност базе питања), динамику анализе резултата колоквијума (од стране Комисије за анализу тестова), услове полагања испита, јавност испита, могућност поништавања испита и поновног полагања пред комисијом.

Посебно је значајно што су студенти прихватили предлог Комисије да се резултати теста усвојених знања уписују у додатак дипломи оним студентима који се налазе у најбољих 10% целе генерације.

**Анализа пролазности на завршном испиту на крају сваке школске године –** Комисија је, уз подршку Продекана, предложила да се на крају сваке школске године анализира пролазност на сваком предмету у виду просечне оцене и излазности по сваком предмету и по сваком наставнику, у циљу уочавања проблема на Катедрама и решавања постојећих проблема, уколико су присутни.

Анализом пролазности по предметима су уочене високе просечне оцене (преко 9,00) на неколико предмета 5. и 6. године студија. Такође је примећено да се просечне оцене разликују између различитих година студија (најнижа просечна оцена на 2. а највиша на 5. години студија) и да се број одличних оцена (оцена 10/10) повећава са годином студирања тако да је највећи број одличних оцена уочен на завршној години студија. Објашњење од стране Шефова Катедри са завршне године студија јесте велики број испитних рокова (апсолвенти) и могућност да тиме студенти и остваре најбољи успех.

**Редовна анализа тестова усвојених знања са предклинике и клинике сваке школске године** - Комисија је предложила да се сваке године јавно презентују резултати теста усвојених знања из предклинике и клинике како би се са једне стране уочиле разлике у ретенцији знања између предмета а тиме скренула пажња Катедрама на решавање постојећег проблема. Такође је предложено да поменута анализа и презентација обавезно обухвати и резултате теста усвојених знања за студенте на енглеској настави.

**Унапређење Клиничког стажа** - Чланови Комисије су добили картон Клиничког стажа са програмом и списком вештина које се односе на предмете Хирургија, Интерна медицина, Педијатрија, Гинекологија и акушерство и Општа медицина. Највећи проблем је уочен у списку вештина Опште медицине јер није саображен са реалним могућностима. У циљу ефиканог решавања постојећег проблема, формирана је Радна група за клинички стаж на челу са Проф. др Гојнић, чланом Комисије.

Закључак Комисије је да се свим руководиоцима Клиничког стажа упуте дописи да прегледају постојећу листу вештина и изврше корекције како би Радна група оптимизовала реализацију клиничког стажа.

**Праћење и анализа *Attendis* програма** – Како је у школској 2022/23 години уведен *Attendis* програм прво као пилот студија у циљу уочавања проблема за његову континуирану и обавезну примену, Комисија је спровела анкету по предметима како би се пријавили сви постојећи проблеми који тренутно онемогућавају оптималну примену *Attendis* програма. У циљу унапређења овог програма који омогућава праћење присутности на настави и студената и наставника као и оцењивање наставника, Комисија је анализирала пристигле резултате анкете и упутила молбу Продеканима за решавање постојећих пријављених проблема (углавном техничке природе) на појединим Катедрама које су пријавиле постојање проблема. У складу са одговорима и сугестијама који су прикупљени са већег броја Катедри које су се одазвале анкетирању, закључци Комисије су били следећи:

Закључци Комисије, након анализе свих сугестија, су били следећи:

1. Да се ревидира списак предмета који наставници/сарадници држе на оне које су тренутно актуелни
2. Да се модернизује опрема у свим просторијама у којима се *Attendis* користи (довољан број рутера за WiFi)
3. Да током семестра Катедра једанпут добије извештај са оценама наставника, а ако је могуће, и да наставник у реалном времену добије, одмах након одржане наставе, извештај о анкети
4. Ако исти наставник/сарадник држи и вежбу и семинар, оцењивање може да се обави након одржаног блока наставе
5. Питање оперативног система не представља проблем јер апликација подједнако добро ради на свим моделима телефона (Android, iPhone)
6. QR код ће бити скалабилан како не би излазио из оквира екрана телефона због могућности скенирања
7. Катедре ће бити обавештене о томе који наставници/сарадници нису никада покренули апликацију
8. Неопходно је свим шефовима катедри доставити питања из *Attendis-*а
9. Послати обавештење да се коришћење *Attendis-*анаставља и у зимском семестру (свим наставницима/сарадницима)

Накнадном провером је утврђено да су предузете мере за уклањање наведених техничких недостатака уз сугестије комисије допринеле побољшању примене *Attendis* система. Одрживост и примена *Attendis* програма је изузетно значајна јер омогућава усклађивање са предлогом Универзитета о начину оцењивања наставника, обзиром да применом овог програма студент искључиво оцењује наставнике који су му водили наставу.

**Интерна ванредна акредитација**- У циљу равномернијег оптерећења студената између различитих година студија Комисија је током спровођења ванредне интерне акредитације, извршила анализу статуса обавезних предмета који имају мање од 90 часова. Тиме би поједини предмети који имају мање од 90 часова могли да се реализују унутар једног а не два семестра и да се усклађивањем динамике наставе омогући да се готово једнак број предмета полаже после зимског и летњег семестра, чиме би се уједначило оптерећење студената у испитним роковима после оба семестра. Овај предлог је даље упућен на разматрање шефовима Катедри које имају мање од 90 часова.

**Анализа актуелних предмета изборне наставе** **по годинама студија у циљу оптимизације доступности свим студентима**- Анализиран је број и садржај изборних предмета на свим годинама студија. Комисија је закључила да је неопходно да студенстка служба анализира потребу за реализацијом сваког изборног предмета, према броју студената који се пријављује на предмет у току семестра, како би се добио прецизнији увид у сврсисходност постојања великог броја изборних предмета на појединим годинама студија.

**Допуна табеле за избор и напредовање наставника и сарадника -** Комисија је радила на предлогу Продекана о допуни табеле за избор наставника и сарадника на Медицинском факулету. Основна идеја је била да се у табелу унесу и подаци који се односе на педагошку активност наставника/ сарадника. Комисија се сагласила да табела треба да садржи податке о облицима наставе у којима је наставник ангажован, о оптерећењу у настави, броју испитаних студената на практичном/ усменом испиту, оцени студената у претходном изборном периоду, менторствима у току изборног периода, организованим састанцима КМЕ, и учешћу у извођењу изборних предмета. Такође је закључено и предложено да се број менторстава у студентским радовима изједначи са менторством у дипломском раду и да се уноси у табелу, као и да табела треба да буде индивидуализована за свако звање, у складу са условима за напредовање у одговарајуће звање. Предложена табела је, уз усвојене сугестије Комисије је упућена на даље разматрање одговарајућим телима Факултета.

**Анализа закључка Комисије за контролу наставе**- Комисији је стављен на располагање извештај о контроли наставе током летњег семестра 2023/24 од стране Комисије за контролу наставе. Према овом извештају Контрола наставе је обављена на 54 наставне базе, тј. катедре, а у контроли је учествовало 108 професора и доцената распоређених у радне групе. Закључак овог извештаја је да се настава у летњем семестру 2023/24. године одвијала углавном у складу са прописима Факултета и очекивањима студената. Међутим, идентификовани су технички и кадровски проблеми који захтевају решавање како би се одржао и унапредио квалитет наставе. Комисија је усвојила извештај у целини.

**Анализа доступности уџбеника за обавезне предмете ИАС**- На захтев Комисије, Центар за издавачку, библиотечку и информатику делатност Медицинског факултета (ЦИБИД) је доставио списак уџбеника за све обавезна предмете како би се установило да ли сви предмети имају одговарајући уџбеник. Комисија је закључила да готово сви предмети имају одговарајуће уџбенике који су прилагођени програму наставе уз сугестију појединим Катедрама да припреме допуњено издање постојећег уџбеника уколико тренутно нису у могућности да приреде нови уџбеник.

**Анализа резултата одржаних колоквијума** – на жалост ни поред три дописа који су упућени Комисији за анализу тестова од стране Комисије за праћење и унапређење наставе, Комисији никада није послат одговор нити анализа неког од колоквијума који су се организовали у периоду 2021-2024.

Узимајући у обзир дефинисане циљеве рада комисије и приказану активност Комисије у периоду 2021-2024 која одговара постављеним циљевима, Комисија је својим радом значајно допринела побољшању квалитета наставе и праћењу квалитета наставе и указала на могућност њеног даљег побољшања.

С поштовањем,

Проф. др Александра Исаковић

Председник Комисије за праћење и унапређење наставе

У Београду, 20.09.2024.